# ანტენატალური მეთვალყურეობა

ანტენატალური მეთვალყურეობა წარმოადგენს დედაზე და ბავშვზე ორიენტირებულ, მრავალმხრივ, დინამიურ პროცესს, რომელიც გულისხმობს ყველა იმ ღონისძიების გატარებას, რაც აუცილებელია ჯანმრთელი ორსულობის, უსაფრთხო მშობიარობისა და გაურთულებელი პოსტნატალური პერიოდის უზრუნველყოფისთვის.

ანტენატალური მომსახურების მიზანია დაეხმაროს ქალს შეინარჩუნოს საკუთარი და იზრუნოს მომავალი შვილის ჯანმრთელობაზე და გაათვითცნობიეროს მისი, როგორც მშობლის როლი შვილის აღზრდის პროცესში. ვიზიტები მოიცავს ცხოვრების ჯანსაღი წესის ხელშეწყობას, დაავადებების პრევენციას, ორსულისთვის აუცილებელი უნარ-ჩვევების გამომუშავებასა და რეკომენდაციებს. ორსულთა ვიზიტების სწორად დაგეგმვა, სრულყოფილი კონსულტირება და საჭიროების შემთხვევაში მედიკამენტებით უზრუნველყოფა ნაადრევი მშობიარობების რიცხვისა და თანდაყოლილი ანომალიების განვითარების შემცირების საწინდარია. ანტენატალური მეთვალყურეობის საბოლოო მიზანს დედათა და ახალშობილთა ავადობისა და სიკვდილიანობის თავიდან აცილება წარმოადგენს (1).

მრავალ ქვეყნაში ჩატარებული კვლევების საფუძველზე, ჯანმრთელობის მსოფლიო ორგანიზაციის მიერ რეკომენდირებულია ორსულთა ანტენატალური მომსახურების მინიმუმ 8 ვიზიტის მოდელი. თითოეულ ვიზიტს ეწოდა ე.წ. „**ფოკუსირებული ვიზიტი“ (focused visit)**. ერთი ანტენატალური ვიზიტის ფარგლებში ხდება განსაზღვრული სამედიცინო ღონისძიებების გატარება შეფასება სხვადასხვა ინდიკატორების საფუძველზე. ვიზიტებს შორის ხდება რეგულარული ინტერვალების დაცვა (1).

საქართველოს ეროვნული პროტოკოლის ”ანტენატალური მეთვალყურეობა“ შესაბამისად, დამტკიცებული იქნა სტანდარტული ანტენატალური მოვლის სახელმწიფო პროგრამა (2), რომელიც ჯანდაცვის მსოფლიო ორგანიზაციის მიერ შემოთავაზებულ მოდელს ეყრდნობა. პროგრამით განსაზღვრული მომსახურება მოიცავს ორსულობის განმვალობაში 8 უფასო ანტენატალურ ვიზიტს. 2018 წლის 1 თებერვლიდან დარეგისტრირებული ორსულებისათვის, კომპონენტით იფარება 8 ანტენატალური ვიზიტი (ორსულობის მე-12 0/7 კვირამდე, მე-20 0/7, 26-ე 0/7, 30 0/7-ე, 34 0/7-ე, 36 0/7-ე, 38 0/7-ე და მე-40 0/7 კვირებზე), რაც მოიცავს:

|  |  |
| --- | --- |
| I ვიზიტი | ა) მეან-გინეკოლოგის კონსულტაცია;ბ) სისხლის საერთო ანალიზი;  გ) შარდის კულტურალური გამოკვლევა;დ)სისხლის ჯგუფისა და რეზუს-კუთვნილების განსაზღვრა; ე) რეზუს-ანტისხეულებზე ტესტირება რეზუს-უარყოფითი სისხლის კუთვნილების ქალებშივ) სკრინინგული ტესტები (B ჰეპატიტის ვირუსი, C-ჰეპატიტის ვირუსი, აივ ინფექცია და სიფილისი)ზ)ულტრაბგერითი გამოკვლევა |
| II ვიზიტი  |  ა) მეან-გინეკოლოგის კონსულტაციას; ბ) ულტრაბგერითი გამოკვლევა |
| III ვიზიტი  |  ა) მეან-გინეკოლოგის კონსულტაცია; ბ) შარდში პროტეინურიის განსაზღვრა; გ) ჰემოგლობინის განსაზღვრა სისხლში; დ) რეზუს-ანტისხეულების განსაზღვრა რეზუს-უარყოფითიან ქალებში; ე) სკრინინგი გესტაციურ დიაბეტზე |
| IV ვიზიტი |  ა) მეან-გინეკოლოგის კონსულტაცია; ბ) შარდში პროტეინურიის განსაზღვრა; |
| V ვიზიტი |  ა) მეან-გინეკოლოგის კონსულტაცია; ბ) შარდში პროტეინურიის განსაზღვრა; |
| VI ვიზიტი |  ა) მეან-გინეკოლოგის კონსულტაცია; ბ) შარდში პროტეინურიის განსაზღვრა; გ)ჰემოგლობინის განსაზღვრა სისხლში; |
| VII ვიზიტი  | ა) მეან-გინეკოლოგის კონსულტაცია;ბ) შარდში პროტეინურიის განსაზღვრა; |
| VIII ვიზიტი |  ა) მეან-გინეკოლოგის კონსულტაცია;ბ) შარდში პროტეინურიის განსაზღვრა; |

წყარო:<http://ssa.gov.ge/files/01_GEO/JAN_PROG/SXVA-JAN-PROG/PRG-MOMS-MIM/JAN-PROG-KANON/2016-KANON/592-1.pdf>

სახელმწიფო პროგრამის მონაწილე ყველა ორსული ორსულობის 13 კვირის ვადამდე უზრუნველყოფილია ფოლიუმის მჟავით, ხოლო დადასტურებული რკინადეფიციტური ანემიის არსებობის შემთხვევაში მათზე გაიცემა რკინის პრეპარატი.

**დედათა და ბავშვთა ჯანმრთელობის სახელმწიფო პროგრამა**

**პროგრამის მოსარგებლენი არიან:**

ანტენატალური მეთვალყურეობის კომპონენტის მოსარგებლე საქართველოს მოქალაქე ყველა ორსული;

**ვის უნდა მიმართონ მოსარგებლეებმა?**

ანტენატალური მოვლის სახელმწიფოპროგრამით განსაზღვრული სერვისების მისაღებად, ორსულმა ორსულობის 13 კვირის ვადამდე უნდა მიმართოს სოციალური მომსახურების სააგენტოს, სადაც ხდება მისი რეგისტრაცია ორსულთა და ახალშობილთა მეთვალყურეობის ელექტრონულ პროგრამაში და მოსარგებლედ ცნობა.

**დოკუმენტები, რომლებიც უნდა წარადგინოს მოსარგებლემ:**

• პირადობის (ბინადრობის) დამადასტურებელი მოწმობის ან საქართველოს მოქალაქის პასპორტის ასლი;

• ფორმა NIV-100/ა (პაციენტის დიაგნოზი, ჩარევები და გამოკვლევები მითითებული უნდა იყოს ქვეყანაში დადგენილი კლასიფიკატორების შესაბამისად);

• დადგენილი ფორმის განცხადება.

ყველა იმ ორსულისათვის, ვინც შესაბამის დროში ვერ დარეგისტრირდა სახელმწიფო პროგრამის მიმღებ ბენეფიციარად, პროგრამის ფარგლებში უზრუნველყოფილია სკრინინგული კვლევები აივ/ინფექცია შიდსზე, B და C ჰეპატიტებსა და სიფილისზე.

სახელმწიფოს მიერ, დადგენილი პირობების შესაბამისად, ორსულისათვის უზრუნველყოფილია მშობიარობის/საკეისრო კვეთის დაფინანსება 500/800 ლარით საყოველთაო ჯანმრთელობის დაცვის სახელმწიფო პროგრამის ფარგლებში.

**ლიტერატურა**

1. WHO. 2017.WHO Recommendations on Antenatal Care for a Positive Pregnancy Experience
2. საქართველოს შრომის, ჯანმრთელობის და სოციალური დაცვის სამინისტრო. 2017. დედათა და ბავშვთა ჯანმრთელობის სახელმწიფო პროგრამა.
3. დაავადებათა კონტროლისა და საზოგადოებრივი ჯანრმთელობის ეროვნული ცენტრი. 2016. სტატისტიკური ცნობარი..